Na dia efa hita ho mitambonkona aza. Nirehidrehitra ny teniny. Nirefodrefotra ny tehaka. Izany ka maherifon’ny tanindrazana tokoa! Nihorika tokoa ny mpihaino, fa niherika tety amiko kosa ilay sakaiza teo anilako tena io mihitsy ilay nolazaiko an’ialahy teo! Hoy izy. Nihatsiravina i benja. Nihidihidy ny vazany ary niridiridy ny endriny. Rehefa tsy novaliako tamin’ny menomenony nisamonina teo an-tsofiko izy, dia indro nivatravatra tsy tana intsony nananika ny lampihazo ary nandrombaka ny fitenenana teny an-tanan’ilay raiamandrenibe azafady indrindra, tompokolahy sy tompokovavy, hoy izy, fa ity lahiantitra manoloana antsika ity dia tsy tia tanindrazana izany, fa ny tena fanetribeny, ka tokony tsy ho eto akory sy haringana mihitsy. Henatra ho an’ny firenena ny fisiany! Saingy raiamandreny fotsy volo amin’ny tany ianao ka mbola hajaiko ihany. Miangavy anao aho, amin’ny anaran’ny ran’ireo namoy ny ainy teto nalatsakao, apetraho moramora ireny mariboninahitra ravahanao ireny fa tsy mendrika ny olo mpamadika toa anao! Nihanahana daholo ny vahoaka ary nihenahena fotsiny ny manampahefana. Nihirihiry kosa teo ilay rangahibe na dia efa niharihary ampahibemaso aza ny fiampangana bantsilana ny nokoboniny. Nisondrotra ny rany ka tsy voateniny intsony izay tiany hambara. Nampiasa ny tanany i benja. Nendahiny manta ireo mariboninahitra rehetra nipetaka teny an-tratran’ilay voatangolahy, dia natositosiny io, manoatra noho ireny zazakely ampodian-drainy ireny, hikorosy ho eny anivon’ny vahoaka nihosenany. Kisendrasendra ve? Taratro nivaingana teny amin’ilay rangahy na tamin’ny feony mihankahana na tamin’ny famindrany bingo ny noresahinay aninkeheo. Tsy nahatsindry ireo sakaizambohitra nahita teny ka indro nirotsaka an-tsehatra. Nosamborin’ny mpitandro filaminana sy nentiny avy hatrany i benja. Tafahoatra ny fihetsika vitany. Tsisy rariny ho hitany amin’iny mihitsy satria tsy ananany porofo na kely variraiventy ny zavatra rehetra nambarany. Indrindra rahateo tsy mbola nahita masoandro izy tamin’ny andron’ny tabataba ventesiny. Dia nosandainy herinandro tany am-ponja iny fanakorontanana ny lanonam-panjakana iny. Ny tombony fotsiny, niahotra ny fanjakana amin’ny trangan’ilay rangahy, ka naato aloha ny fanasokajiana azy ho maherifon’ny tanindrazana. Niteraka fisalasalana lehibe ny aminy. Nosokafana ny fanadihadiana manokana momba azy. Nihatola ny hatanorana. Nisy fikambanana iray nahatafaraka anay. Indray andro, nisy zaikabe nokarakarain’io vondrona iray io tany atsimon’ny nosy, ka anisan’ireo mpanatrika voaantso tamin’izany izahay roalahy. Roso ny dia. Nony teo an-kebakebaky ny toerana anelanelan’ambositra sy ambohimahasoa, dia nihetsika indray ny ambiroany. Misy fahatsiarovana miverina mihelohelo, hono, ao an-dohany hitany mihalohalo amin’ny tontolo manodidina lalovanay. Nohanihaniako fotsiny ny vinaniny lasalasa, satria fantatro tsara fa na izaho na izy, dia samy sambany vao nihoatra taty atsimon’ny faritanin’antananarivo marina ange lehitsy izany e! Ohatra ny efa hitako izany voary rehetra izany manonofy ialahy! Hoy aho nihomehy. Ny embon’ialahy an’andramasina no betsaka, fa oviana koa ialahy no mba taty an-dakira taty? Nefa tsy ariny intsony nony farany, ka nangataka ny mpamily mba hiato kely fotoana fohy izy. Saingy nifarimbonan’ny rehetra nilaza ho maika nolavina ny hetahetany. Hany heriny, nanapa- kevitra hihintsana an-dalana mihitsy. Ataoko ahoana moa ny ho famela azy irery any an-kodahoda any, koa mba nidina tsy fidiny koa aho. Fantatro fa nanaovan’ny mpandeha namanay fihomehezana izahay roa lahy. Amboalambo mantsy! Tsiravina ihany anefa hadalana mihitsy izao ataon’ialahy izao! Minoa ahy ialahy, hoy izy, fa mahasoa antsika izao! Sady toerana efa hitako ho’aho ity itsahintsika ity. Nihomehy marikivy aho. Raha toerana efa hitany koa anefa dia maninona? Hiteraka trano ve izany? O lona tsy mahita izay atsimo sy avaratra amin’ny toerana misy azy akory ireto mitonantonana amin’ny tany efitra mangadihady amin’ny andro mirefarefa masoandro! Sady nanakiana ihany ny fihetsiny aho no nanaraka ambonkony izay nitarihany ahy misy renirano mikoriana izay atsy, hoy izy nanondro. Tao no filomanosanay. Ndao ange hohamarinintsika!